Mbɔgya mu Nkwambowa Yarba, dza borɔnyi frɛ no “Sickel Cell Disease (SCD)” no yɛ mbɔgya mu yarba bi a ebusua binom mu nyimpa a wɔwɔ bi no nam awoo do dze ma hɔn asefo. Ɔyɛ yarbabɔn bi a ɔhaw dasanyi ara yie wɔ wiadze yi mu. Nhwehwɛmu kyerɛ dɛ yarba yi taa bɔ Ebibifo, Mɛditereniafo, Finimfin Epueifo na Ahyia n’Anaafofo. Ɔyɛ mbɔgya mu yarba bi a osi ber a basabasayɛ bi kɔ do wɔ mbɔgya a odzi afowsian wɔ nyimpadua no mu no. Sɛ dɛm basabasayɛ yi si mbɔgya mu a, ɔma mbɔgya nkwambowa no yɛ bawee ma no no su so sesa yɛ yarba su a ɔma nkorɔfo nya yarbabɔn a ɔtse dɛm no bi.
Mbɔgya mu Nkwambowa Yarba no dze apɔwmudzen ho haw pii na ɔdze ba. Sɛ ɔba no dɛm a, mbɔgya nkwambowa no a ɔyɛ bawee no nntum nndzi afowsian wɔ mbɔgyakwan ahorow a ɔwɔ nyimpadua no mu no yie. Iyi ma akwansiwdze ahorow kɔ do wɔ mbɔgyakwan ahorow a ɔwɔ nyimpadua no mu no na ɔtsew ɔsegyen dodow a ɔkɔ nyimpadua no mu no do. Iyi dze honanyaw a n’ano yɛ dzen ara yie dze brɛ nyimpadua no. Honanyaw no tum dzi dɔnhwer anaa nda mpo. Mbɔgya mu Nkwambowa Yarba no tum dze yarba anemia ba na otum sɛɛ wo nyimpadua no nkwaa ahorow no. Otum so twetwe nyarbanyarba brɛ nyimpadua no so. Mpɛn pii no, hɔn a wɔtsetse dɛm no nntum nnyin nnkyɛr so.
Sɛ obi wɔ Mbɔgya mu Nkwambowa Yarba no bi a, ohia asetsena a enyi wɔ ho ara yie. Dɛm asetsena yi bi nye dɛ ebɛma w’enyi akɔ n’edzibandzi, no ndurnom a ɔbɛtsew ne yaw no do na dza ɔkeka no do yie. Otwar dɛ ɔnom edur a wɔfrɛ no haedrodzuria a otum tsew honanyaw do ntsɛntsɛm no bi. Bio, mberano mberano no, otwar dɛ onyia no kɔ asopitsi kɛyɛ mbɔgya mu nhwehwɛmu ahorow ama adatserfo eehu ɔhaw ahorow a ɔwɔ no mbɔgyaa mu na wɔahwɛ asa ama no.
Ɔmmfa ho nye ɔhaw ahorow a Mbɔgya mu Nkwambowa Yarba no dze brɛ hɔn a wɔwɔ bi no, abaefor mfir na nhwehwɛmu a aba no ntsi, hɔn a wɔwɔ yarba no bi enya enyidado fofor. Mfir a aba no boa adatserfo ma wotum sa nkwambowa a ayɛ bawee a ɔdze yarba no ba no. Mfir no boa adatserfo ma wotum mpo sesa mbɔgya nkwambowa a asɛɛ anaa ayɛ bawee no. Iyi ama yarba no yɛ hu dze, eso enyidado fofor aba hɔn a wɔyar yarbabɔn a ɔtse dɛm no hɔn asetsena mu.
Mbɔgya mu Nkwambowa Yarba no yɛ yarba bi a ɔhaw adwen ara yie. Yarba no haw ɔpepe wɔ wiadze n’afɛndzanan nyinara mu. Ndaase nka abaɛfor mfir a aba ma seseiara yarba no nnyi tum kɛse wɔ dasanyi n’asetsena mu bio no. Otwar dɛ yɛboa hɔn a wɔwɔ yarba a ɔtse dɛm no bi. Onnyi dɛ yɛdze hɔn tsebea no si hɔn atwetwe anaa yetwa hɔn mpowa. Nnyɛ hɔn mfom bi a.
